MT Il-Ġurnal Uffiċjali tal-Unjoni Ewropea C 271/25

Opinjoni tal-Kumitat tar-Reġjuni – Is-Seba’ Programm ta’ Azzjoni Ambjentali u l-Bliet Sostenibbli

2014/C 271/05

Relatur Is-Sinjura Matonienė (LT/KRE), Membru tal-Kunsill tal-Belt ta’ Šiauliai Dokument ta’ referenza Ittra ta’ konsultazzjoni tal-Kummissjoni Ewropea tas-27 ta’ Novembru 2013

I. RAKKOMANDAZZJONIJIET TA’ POLITIKA

Il-KUMITAT TAR-REĠJUNI

A. Kuntest ġenerali

1. Sabiex ikun hemm użu effiċjenti tar-riżorsi u ekonomija b’emissjonijiet baxxi tal-karbonju, li jħarsu u jsaħħu l-kapital naturali u jipproteġu s-saħħa u l-benesseri taċ-ċittadini, l-għan tas-7 Programm ta’ Azzjoni Ambjentali (EAP) hu li jintlaħqu l-miri ambjentali u tat-tibdil fil-klima fejn l-Unjoni diġà waslet għal ftehim dwarhom, sabiex jiġi pprovdut qafas legali għall-politika ambjentali sal-2020 u biex tiġi stabbilita viżjoni fit-tul sal-2050 għall-UE u l-Istati Membri tagħha.

2. Il-Kummissjoni Ewropea talbet lill-Kumitat tar-Reġjuni joħroġ Opinjoni dwar il-miżuri proposti għall-implimentazzjoni tat-tmien għan tas-Seba’ Programm ta’ Azzjoni Ambjentali u ressqet erba’ mistoqsijiet speċifiċi: (a) Kif tistal-Unjoni Ewropea tħeġġeġ lill-bliet biex jadottaw miżuri ta’ ppjanar u disinn urban li jirriflettu l-prinċipji tal-iżvilupp sostenibbli? (b) Kif jista’ jittejjeb it-tixrid tal-informazzjoni dwar l-istrumenti ta’ finanzjament tal-UE eżistenti u disponibbli għall-promozzjoni tal-iżvilupp sostenibbli tal-bliet? (c) Kif tistal-UE trawwem skambju ta’ informazzjoni u għarfien iktar effiċjenti dwar l-aħjar ideat u miżuri relatati mal-bliet sostenibbli fl-UE? (d) Kif jistgħu l-bliet b’iktar minn 1 00 000 abitant jitħeġġu jikkompetu għat-titolu ta’ Belt Kapitali Ekoloġika tal-Ewropa?

B. Kuntest

3. Fl-UE hemm 350 miljun persuna (70 %) li jgħixu fi bliet b’iktar minn 5 000 abitant. Sal-2020 probabbilment 80 % tal-Ewropej ser ikunu qed jgħixu fil-bliet jew fis-subborgi. Il-kwalità tal-ħajja u l-kundizzjonijiet ambjentali globali jiddependu direttament mill-istat tal-ambjent urban. Il-biċċa l-kbira ta’ sustanzi niġġiesa li jidħlu fl-ambjent joriġinaw fil-bliet.

4. Ħafna bliet jiffaċċjaw prinċipalment sfidi simili fil-qasam tal-ambjent: it-titjib tal-kwalità tal-arja, it-tnaqqis tat-tniġġis akustiku, tal-konġestjoni tat-traffiku u tal-emissjonijiet ta’ gassijiet b’effett ta’ serra, it-telfien tal-bijodiversità, l-iskarsezza tal-ilma, l-għargħar u l-ħsara mill-maltempati, il-preservazzjoni ta’ superfiċji ekoloġiċi, ir-riabilitazzjoni tal-art ikkontaminata u t-titjib tal-ġestjoni tal-iskart u l-provvista tal-enerġija.

5. Il-KtR jenfasizza l-benefiċċji tanġibbli tal-implimentazzjoni ta’ politiki u miżuri sostenibbli inkluż ambjent imtejjeb, saħħa pubblika aħjar, kwalità tal-ħajja mtejba, iktar ċertezza regolatorja għall-industrija, u inqas distorsjonijiet fis-suq. Jenfasizza wkoll li huwa stmat li l-ispejjeż tan-nonimplimentazzjoni tal-leġislazzjoni tal-UE dwar l-ambjent bejn wieħed u ieħor jammontaw għal madwar EUR 50 biljun fis-sena u jinkludu spejjeż marbuta mas-saħħa u spejjeż diretti għall-ambjent (1).

6. Jenfasizza li l-bliet sostenibbli ser jiġu definiti mill-kapaċità tagħhom li jiksbu l-miri tal-mitigazzjoni tat-tibdil fil-klima. Minħabba l-konċentrazzjoni tal-popolazzjoni fiż-żoni urbani, jinnota li l-bliet ser ikollhom jaqdu rwol mexxej fit-tnaqqis tal-gassijiet b’effett ta’ serra biex iż-żieda fit-temperatura globali ma taqbiżx iż-żewġ gradi Celsius; u l-bliet huma fl-aħjar pożizzjoni li jħeġġu l-bidla fl-imġiba meħtieġa għat-trasformazzjoni radikali fl-infrastruttura tal-enerġija u t-trasport. Jagħraf ukoll li l-kapaċità tal-bliet li jadattaw għat-tibdil fil-klima inevitabbli u li t-temp estrem ser tiddetermina wkoll is-sostenibbiltà ekonomika u soċjali tagħhom u b’hekk il-kompetittività tal-Unjoni Ewropea.

7. Fil-valutazzjoni u l-ippjanar tal-miżuri tal-UE, b’rabta mal-iżvilupp sostenibbli tal-bliet, għandu jitqies ukoll il-kuntest globali. Fit-22 ta’ Ġunju 2012, fil-Konferenza tan-Nazzjonijiet Uniti dwar l-iżvilupp sostenibbli ġiet adottata d-Dikjarazzjoni Rio+20, li tisħaq fuq ekonomija inklużiva u li tirrispetta l-ambjent u tistabbilixxi l-għanijiet tal-iżvilupp sostenibbli għal wara l-2015.

8. B’konformità mad-Dikjarazzjoni ta’ Rio+20, il-KtR iqis li belt sostenibbli hija waħda li tippromovi soċjetà li hija ekonomikament, ambjentalment u soċjaliment sostenibbli, li għandha biss impatt minimu fuq l-ambjent, li tippromovi teknoloġiji ġodda, toħloq l-impjiegi, tħares il-ġid kulturali u naturali u toffri s-sigurtà soċjali. Hija wkoll belt li tagħti s-setgħa lill-komunità lokali tagħha biex tieħu sehem fil-proċess tat-teħid tad-deċiżjonijiet fil-livell lokali.

C. Il-prinċipji ewlenin

9. Il-promozzjoni ta’ bliet sostenibbli tirrikjedi approċċ olistiku li permezz tiegħu jistgħu jiġu solvuti kemm il-kwistjonijiet tal-ħarsien tal-ambjent u l-problemi soċjali u ekonomiċi tal-bliet kif ukoll jindirizza kif il-bliet jistgħu jibnu reżiljenza għad-diżastri. Għalhekk il-kunċett ta’ belt sostenibbli ma jistax jiġi limitat għall-ħarsien tal-ambjent. L-isfida hi li jiġi żgurat li l-kriterji huma bbażati fuq il-livelli adegwati ta’ informazzjoni mill-oqsma ta’ suġġett differenti u li huma rilevanti għat-tipi differenti ta’ bliet madwar l-UE. Dan huwa essenzjali biex jiġi żgurat li l-kriterji jkunu faċli biex jintużaw għal kwalunkwe belt li trid taħdem biex issir sostenibbli, u li tinħoloq responsabbilizzazzjoni pubblika ta’ dan il-proċess. Approċċ olistiku u sostenibbli ser ikun prerekwiżit għall-iżvilupp urban futur. Għal aktar proposti dwar il-politiki urbani u l-politiki ta’ reżiljenza, il-KtR jirreferi għall-Opinjoni dwar l-Aġenda Urbana tal-UE u l-Opinjoni dwar il-ġestjoni tar-riskji sabiex tinkiseb ir-reżiljenza (2).

10. Il-ħolqien ta’ bliet sostenibbli jeħtieġ miżuri sodi għall-ħarsien tal-ambjent li jridu jiġu inkorporati f’kull qasam ta’ politika rilevanti u li jridu jiġu integrati fi strateġiji u attivitajiet settorjali oħra inklużi dawk immirati li joħolqu l-impjiegi u t-tkabbir.

11. Skont il-prinċipju tas-sussidjarjetà l-ippjanar tal-bliet sostenibbli u l-ġestjoni tat-territorju huma kompitu tal-Istati Membri u għalhekk dan il-prinċipju għandu jiġi rispettat b’mod assolut. Huwa importanti wkoll li l-awtoritajiet lokali u reġjonali jiġu involuti fl-iktar stadji bikrija tat-tfassil ta’ dawn il-politiki, kif ukoll fl-implimentazzjoni u l-infurzaar tagħhom fil-prattika. L-Unjoni Ewropea tista’ tieħu azzjoni ta’ appoġġ u tħeġġeġ lill-bliet, lir-reġjuni u lill-Istati Membri jiskambjaw l-informazzjoni, jaqsmu l-aħjar prattiki u jitgħallmu minn xulxin.

12. Filwaqt li l-miżuri, l-arranġamenti u l-prijoritajiet finanzjarji tal-UE huma wkoll immirati l-aktar lejn bliet kbar ta’ iktar minn 1 00 000 abitant, jinnota li madwar 56 % tal-bliet tal-UE għandhom bejn 5 000 u 1 00 000 abitant. Jenfasizza l-importanza tal-impatt akkumulattiv tas-sostenibbiltà ta’ bliet żgħar u ta’ daqs medju u jenfasizza li hemm ambitu konsiderevoli fi bliet iżgħar biex jitfasslu u jiġu implimentati l-prinċipji tal-iżvilupp urban sostenibbli.

13. Jenfasizza l-bżonn għal diskussjoni ġenerali dwar id-direzzjoni tal-bliet sostenibbli bil-għan li jiġu stabbiliti għanijiet komuni sal-2050.

D. Miżuri proposti

I. L-Unjoni Ewropea, kif tista’ tħeġġeġ lill-bliet biex fl-ippjanar u l-ġestjoni urbana jadottaw miżuri li jikkonformaw mal-prinċipji tal-iżvilupp sostenibbli?

(a) Governanza f’diversi livelli u l-mekkaniżmu

14. Il-bliet huma responsabbli għall-implimentazzjoni tal-miżuri fil-qasam tal-ippjanar urban, il-politika tal-iżvilupp, il-ħarsien tal-ambjent u l-politika tal-enerġija. Għalhekk il-bliet jinsabu fl-aħjar livell amministrattiv biex jimplimentaw il-miżuri għall-iżvilupp sostenibbli tal-bliet bl-iktar mod kosteffiċjenti.

15. Il-prinċipju tal-governanza f’diversi livelli għandu jissaħħaħ, għax is-suċċess fil-livell nazzjonali u lokali jiddependi mill-ħidma konġunta fil-qasam tal-iżvilupp sostenibbli tal-bliet u approċċ komuni bejn il-bliet li għandhom ir-responsabbiltà għall-iżvilupp urban u l-livelli l-oħra (reġjonali, nazzjonali u Ewropew) li jikkontribwixxu għall-qafas globali tas-sostenibbiltà.

16. Il-KtR, bħala l-istituzzjoni tal-UE li tirrappreżenta leħen ir-reġjuni u l-bliet tal-UE u bħala l-punt ta’ kuntatt għal ħafna netwerks lokali, għandu jkun element ċentrali fi ħdan din is-sistema ta’ governanza. Dan ser jiżgura li l-leġislazzjoni tal-UE tkun adattata aħjar għas-sitwazzjoni u l-bżonnijiet tal-bliet. Dan jippermettilhom li joħolqu sens ta’ responsabbiltà għall-miżuri tas-sostenibbiltà urbana.

17. Sabiex jinkisbu bliet sostenibbli għandha tintuża taħlita tal-approċċ minn isfel għal fuq u approċċ minn fuq għal isfel (Bottom-up/Top down). Mhuwiex biżżejjed li l-bliet jieħdu inizjattiva. Huwa rakkomandat li fil-livell tal-UE jkun hemm qafas komuni bi gradi adatti ta’ flessibbiltà li permezz tiegħu l-bliet ikunu jistgħu janalizzaw lilhom innifishom skont kriterji komuni għall-bliet sostenibbli u jwettqu l-għanijiet tas-sostenibbiltà għall-bliet skont miżuri tagħhom stess. Jeħtieġ ukoll li jkun possibbli aċċess aħjar għall-mekkaniżmi ta’ finanzjament tal-UE. Skont il-kriterji rrakkomandati tal-UE, li għandhom jibnu fuq il-Qafas ta’ Referenza għal Żvilupp Sostenibbli tal-Bliet, għandha ssir analiżi tas-sostenibbiltà tal-bliet u jiġu evalwati l-punti b’saħħithom u dawk dgħajfa tal-belt. Abbażi tar-riżultat il-belt tista’ tagħti direzzjoni lill-iżvilupp u tiddeċiedi liema huma l-miżuri adatti biex ittejjeb is-sitwazzjoni tagħha. Dawn il-kriterji jistgħu jiġu peżati b’mod varjat biex jiġu kalibrati l-prijoritajiet u l-iskop tagħhom.

18. Il-livelli ta’ governanza lokali, reġjonali u nazzjonali għandhom jieħdu ħsieb koordinazzjoni orizzontali u vertikali, inkluża l-kooperazzjoni intermuniċipali u transkonfinali, li tiżgura approċċ estensiv għall-iżvilupp urban, biex tiġi evitata d-duplikazzjoni u li l-investiment jiġi iżolat u jsir mingħajr koordinazzjoni.

19. Il-KtR jilqa’ l-istrument il-ġdid ta’ “Ftehimiet ta’ Implimentazzjoni tas-Sħubija” u jitlob lill-Kummissjoni għal iktar ċarezza u gwida fir-rigward tal-involviment tal-awtoritajiet lokali u reġjonali f’dan l-istrument.

20. Il-Kumitat tar-Reġjuni għalhekk jappella biex sal-2050, fil-livell tal-UE, jitfasslu għanijiet komuni għall-bliet sostenibbli, li għandhom jintlaħqu sal-2050, fuq il-bażi ta’ katalogu ta’ kriterji rrakkomandati. Il-miżuri meħtieġa sabiex jinkisbu l-għanijiet diġà għandhom ikunu inklużi fir-rakkomandazzjonijiet speċifiċi għall-pajjiżi mħejjija mill-Kummissjoni Ewropea, u jipprovdu gwida dwar l-implimentazzjoni tal-għanijiet tal-Istrateġija Ewropa 2020. L-iżvilupp tal-għanijiet fuq terminu twil ta’ żmien u l-kriterji meħtieġa għandhom ikunu bbażati fuq l-inizjattivi li diġà jeżistu f’dan il-qasam, inkluża l-Karta ta’ Leipzig dwar il-bliet Ewropej sostenibbli.

(b) Parteċipazzjoni pubblika u mekkaniżmi ta’ finanzjament addizzjonali

21. Il-KtR iħeġġeġ lill-awtoritajiet lokali u reġjonali biex jiddiskutu l-kunċetti rispettivi tagħhom għall-iżvilupp sostenibbli urban mal-partijiet kollha rilevanti fid-diversi livelli ta’ governanza. F’dan ir-rigward, il-konsultazzjonijiet pubbliċi miftuħin għaċ-ċittadini huma mezz eċċellenti biex dawn jiġu involuti fl-istrateġiji li jridu jiġu definiti. Ladarba l-kriterji jkunu ġew żviluppati, id-dibattitu pubbliku dwar il-prestazzjoni mkejla skont dawn il-kriterji jista’ jħeġġeġ lil iktar bliet biex jaqbdu t-triq lejn is-sostenibbiltà.

22. Jistieden lill-Kummissjoni Ewropea biex taħdem mal-Istati Membri fuq approċċ komuni lejn il-miżuri għall-promozzjoni tal-iżvilupp ta’ bliet sostenibbli u biex tiġbor informazzjoni dwar liema mekkaniżmi ta’ suċċess diġà jeżistu għal dan l-appoġġ. Approċċ komuni u proċeduri flessibbli jagħmluha possibbli biex il-bliet jagħżlu l-aħjar miżuri għall-iżvilupp sostenibbli tal-bliet fit-tul.

23. Il-bliet għandhom jippromovu sħubija innovattiva u effettiva bejn is-settur pubbliku u dak privat, biex il-proġetti mmexxija skont il-kunċett tas-sostenibbiltà tal-bliet jitwettqu bl-aħjar mod possibbli.

II. Kif jista’ jittejjeb it-tixrid tal-informazzjoni dwar l-istrumenti eżistenti u disponibbli ta’ finanzjament tal-UE, għall-promozzjoni tal-iżvilupp sostenibbli fil-bliet? L-UE kif tista’ tippromovi skambju effiċjenti ta’ informazzjoni u għarfien dwar l-aħjar ideat u miżuri relatati mal-bliet sostenibbli fl-UE (mistoqsijiet (b) u (c) tal-Kummissjoni)?

24. Għandhom jintużaw l-għażliet u l-istrutturi eżistenti ta’ finanzjament, inklużi dawk disponibbli taħt il-programm LIFE plus għall-appoġġ tal-proġetti pilota. Il-programm tal-BEI għall-finanzjament tal-miżuri għall-effiċjenza fl-użu tal-enerġija diġà qed jiġi applikat b’suċċess u l-possibbiltà li jiġu żviluppati programmi simili f’oqsma oħra rilevanti għas-sostenibbiltà għandhom jiġu esplorati.

25. Għandu jiġi promoss ir-raggruppament tal-proġetti, mekkaniżmu li kultant jintuża fil-prattika, li jiġbor flimkien bosta muniċipalitajiet li għandhom l-istess għan. Dan jiffaċilita l-finanzjament ta’ proġetti żgħar li huma ta’ importanza għar-reġjun.

26. Is-sensibilizzazzjoni tal-pubbliku u l-għoti ta’ inċentivi huma wieħed mill-fatturi ewlenin biex il-bliet sostenibbli jsiru realtà. Il-miżuri intiżi għall-konservazzjoni tal-ilma, l-estensjoni tal-impjanti tar-riċiklaġġ u ta l-ikkompostar, l-użu iktar mifrux tat-trasport pubbliku u l-iffrankar tal-enerġija, eċċ., waħidhom mhumiex biżżejjed għal parteċipazzjoni attiva u estensiva tas-soċjetà fil-ħolqien tal-bliet sostenibbli. Il-KtR jistieden lill-Kummissjoni Ewropea sabiex tagħti parir lill-bliet dwar il-possibbiltajiet li jintużaw miżuri ta’ informazzjoni viżwali, biex iċ-ċittadin f’kull ħin ikun jista’ jkun infurmat aħjar dwar is-sitwazzjoni tal-ambjent urban (fost oħrajn informazzjoni dwar it-tniġġis tal-arja, it-traffiku).

27. Il-Kumitat tar-Reġjuni jilqa’ b’sodisfazzjon il-ħidma tal-Kummissjoni Ewropea fejn tipprovdi portal ibbażat fuq l-Internet bħala punt ta’ kuntatt uniku u jħeġġeġ lill-membri tiegħu biex jipprovdu informazzjoni rilevanti jekk u meta meħtieġ. Jistieden lill-Istati Membri biex jiżguraw li l-informazzjoni komuni dwar il-kriterji, l-istrumenti ta’ finanzjament u l-inizjattivi jilħqu lill-bliet. Għandhom jitħejjew pjani ta’ komunikazzjoni rilevanti bl-involviment tal-istituzzjonijiet tal-UE, ir-rappreżentanzi tagħhom fl-Istati Membri, l-assoċjazzjonijiet tal-awtoritajiet lokali u reġjonali u kwalunkwe parti interessata oħra rilevanti.

28. Kemm il-pjattaformi u l-istrumenti eżistenti kif ukoll il-bażijiet tad-data u l-inizjattivi tagħhom għandhom ikunu involuti fl-isforzi tal-livell tal-UE għall-appoġġ tal-bliet sostenibbli u għandhom jintużaw sabiex titħeġġeġ il-kooperazzjoni bejniethom, u bejn il-bliet u r-reġjuni li diġà huma involuti f’netwerks bħalma huma l-Patt tas-Sindki, il-Qafas ta’ Referenza għal Żvilupp Sostenibbli tal-Bliet, EnergyCities, Eurocities, ICLEI, l-Alleanza Globali Kontra t-Tibdil fil-klima.

29. Il-Kummissjoni Ewropea għandha tevalwa u ssaħħaħ l-istrateġija ta’ komunikazzjoni tagħha fil-kuntest tal-perjodu l-ġdid ta’ finanzjament u tħeġġeġ kemm lill-Istati Membri kif ukoll lill-bliet biex japprofittaw bis-sħiħ mill-5 % tal-fondi previsti fil-FEŻR għall-iżvilupp urban sostenibbli.

30. Il-Kumitat tar-Reġjuni, li qed jipprovdi l-esperjenza tal-awtoritajiet lokali u reġjonali u jaħdem flimkien mal-Kummissjoni Ewropea u l-partijiet interessati, ser ikompli jxerred l-informazzjoni u jippromovi prattiki tajba dwar il-bliet sostenibbli kif ukoll dwar opportunitajiet ta’ fondi disponibbli.

31. Il-KtR itenni l-appoġġ tiegħu għall-iżvilupp ta’ Oqfsa ta’ Implimentazzjoni u Informazzjoni Strutturati (Structured Implementation and Information Frameworks – SIIF) għal-liġijiet ambjentali kollha ewlenin tal-UE u jappella lill-KE biex tinvolvi lill-awtoritajiet lokali u reġjonali biex jieħdu sehem fis-SIIF.

32. Jenfasizza li l-mobbiltà urbana sostenibbli u li tirrispetta l-ambjent taqdi rwol importanti ħafna fis-sostenibbiltà tal-bliet tagħna. Għal aktar proposti dwar is-sostenibbiltà u t-trasport sostenibbli fil-bliet, il-KtR jirreferi għall-opinjonijiet dwar il-Pakkett tal-Mobbiltà Urbana (3).

33. L-UE għandha tappoġġja iktar l-inizjattivi eżistenti li jippromovu l-innovazzjoni u l-aħjar prattiki fil-bliet kif ukoll in-netwerking u l-iskambju, u jekk hemm bżonn testendihom, u l-bliet għandhom jiġu involuti f’dan u anke jaqdu rwol mexxej fil-qasam tal-iżvilupp tal-bliet sostenibbli. F’dan il-kuntest il-KtR jirreferi għall-miżuri innovattivi fil-qasam tal-iżvilupp sostenibbli tal-bliet li għall-perjodu 2014-2020 ser jiġu finanzjati mill-FEŻR. Dawn il-miżuri jinkludu l-proġetti pilota li għandhom jittestjaw soluzzjonijiet ġodda għal problemi li huma relatati mal-iżvilupp sostenibbli tal-bliet fil-livell tal-UE.

34. Il-KtR jissuġġerixxi wkoll lill-KE li tappoġġja u tespandi l-proġetti mressqa min-netwerks lokali u li jkunu kisbu suċċess bħar-reviżjoni bejn il-pari u l-attivitajiet ta’ tagħlim reċiproku, inkluż iż-żjarat lis-siti, il-ġemellaġġ ekoloġiku, il-mentoring u t-taħriġ bejn l-imsieħba, il-monitoraġġ tal-impjiegi, l-eżamijiet u l-valutazzjonijiet u l-iskemi ta’ mobbiltà għall-esperti tal-bliet.

35. Fil-livell nazzjonali, reġjonali u lokali jistgħu jinħatru punti ta’ kuntatt (focal points) għall-iżvilupp sostenibbli tal-bliet. Bl-għajnuna tagħhom il-miżuri individwali, fosthom il-programm ta’ skambju għall-esperti, jistgħu jiġu koordinati b’mod iktar faċli. L-aġenziji tal-enerġija u l-amministrazzjonijiet tar-reġjuni tal-iżvilupp tal-livell NUTS II jistgħu jieħdu r-rwol ta’ koordinazzjoni. Huma diġà għandhom kuntatti stabbiliti sew mal-bliet li jaqgħu taħt l-awtorità tagħhom flimkien ma’ esperjenza fil-koordinazzjoni ta’ programmi Ewropej.

III. Il-bliet b’iktar minn 1 00 000 abitant kif jistgħu jitħeġġu japplikaw għall-premju tal-“Belt Kapitali Ekoloġika tal-Ewropa”?

36. Il-kompetizzjoni għall-premju ta’ Belt Kapitali Ekoloġika tal-Ewropa kisbet suċċess mhux ħażin u għandha tkompli tiġi żviluppata. L-eżempju tal-Kapitali Ewropea tal-Kultura juri li premju b’bażi legali u finanzjarja soda għandu potenzjal saħansitra ikbar biex iħeġġeġ lill-bliet jieħdu sehem u jiġġeneraw riżultati fit-tul Il-KtR huwa favur li l-“Belt Kapitali Ekoloġika tal-Ewropa” tiġi żviluppata fl-istess direzzjoni.

37. Aspett wieħed tal-Premju għall-Belt Kapitali Ekoloġika tal-Ewropa li għandu jitqies mill-ġdid huwa l-fatt li skont il-limitu attwali għall-eliġibbiltà huma biss il-bliet b’iktar minn 1 00 000 abitant li jistgħu jikkompetu. Għaldaqstant, il-KtR jissuġġerixxi li jista’ jiġi kkunsidrat it-tieni premju għall-bliet Ewropej b’tal-anqas 50 000 abitant. B’hekk il-bliet Ewropej iżgħar jiġu offruti opportunità wkoll. Imbagħad tkun ħaġa adatta li l-kriterji għal din il-kategorija jiġu adattati għar-riżorsi u l-ħtiġiet tal-bliet iżgħar, sabiex ikunu jistgħu jieħdu sehem fil-kompetizzjoni l-ikbar numru possibbli ta’ kandidati.

38. Il-KtR jappella biex in-Netwerk tal-Bliet Kapitali Ekoloġiċi Ewropej jissaħħaħ iktar biex ir-rebbieħa u l-bliet nominati għall-premju ta’ “Belt Kapitali Ekoloġika tal-Ewropa” jkunu jistgħu jirreklamaw il-bliet tagħhom mal-pubbliku inġenerali, jagħmlu skambju tar-riżultati miksuba u l-ideat tekniċi u għal dan il-għan jistgħu jużaw pjattaforma proprja jew anke strutturi eżistenti.

39. Il-KtR jippromovi l-premju tal-“Belt Kapitali Ekoloġika tal-Ewropa” b’mod attiv u jissuġġerixxi li l-Kummissarju Ewropew għall-ambjent jikteb ittra mhux biss lill-Istati Membri kollha fejn jitlobhom iqajmu kuxjenza fost il-bliet u r-reġjuni tagħhom dwar il-premju imma li jista’ jindirizzaha anke lill-organizzazzjonijiet ambjentali li jikkooperaw mill-qrib mal-bliet.

40. Tista’ tiġi studjata l-possibilità li l-Kummissjoni tagħti premju għall-aħjar “ekodistrett Ewropew”, sabiex tippromovi r-restawr ta’ distretti identifikati bħala fqar u vulnerabbli u tħeġġeġ lill-komunitajiet lokali jinvolvuhom fil-ġestjoni tad-distretti tagħhom.

41. Barra mill-inizjattivi tal-KE, għandhom jitqiesu premji oħra bħal pereżempju l-premju tal-Bandiera l-Ħadra (Green Flag Award), dak għall-konservazzjoni tal-Bijodiversità, dak għall-promozzjoni tat-trasport ekoloġiku, eċċ.) fil-livell lokali, reġjonali u nazzjonali.

Brussell, 25 ta’ Ġunju 2014 Il-President tal-Kumitat tar-Reġjuni Ramón Luis VALCÁRCEL SISO

(1) Studju tal-Kummissjoni, “The cost of not implementing the environmental acquis” (L-ispejjeż tan-nonimplimentazzjoni tal-acquis dwar l-ambjent”) (mhux disponibbli bil-Malti), COWI 2011.

(2) COR-2013-06902; CoR-2014-02646

(3) COR-2014-00090.